
Gwerthuso a nodi’n feirniadol y camau dysgu ac addysgu nesaf gan ganolbwyntio ar astudiaeth achos dysgwr unigol neu grŵp o ddysgwyr, sy’n sail achos beirniadol a arsylwyd.
Mae’r cwestiwn a osodwyd yn gofyn i’r ymchwilydd addysg drafod astudiaeth achos sy’n seiliedig ar ddigwyddiad beirniadol. Felly er mwyn ateb y cwestiwn, mae’n rhaid i’r ymchwilydd diffinio astudiaeth achos a sut mae ei wneud yn feirniadol. Yn ôl Cohen, Manion a Morrison, astudiaeth achos yw enghraifft unigol o ddigwyddiad, gyda phobl go iawn mewn sefyllfa real, ac mae’n ddull mwy effeithiol i gynorthwyo pobl i ddeall cysyniadau na chyflwyno theori neu ddamcaniaeth haniaethol (Cohen, Manion a Morrison, 2007, t. 253). Mae hefyd yn fethodoleg addas i ymchwilydd os nad oes ganddo lawer o reolaeth dros y digwyddiad, fel yn yr achos yma, sef cyfnod arsylwi mewn ysgol (Bell, 1996, t. 8). Fel y dadleua Tripp, dehongliad o ddigwyddiad yw digwyddiad beirniadol, ac mae ymchwilydd yn gwneud astudiaeth achos yn feirniadol trwy ei ddadansoddi (Tripp, 1993, t. 8). Mae gweld y digwyddiad mewn cyd-destun ehangach yn rhoi arwyddocâd pellach i’r digwyddiad ac yn ddefnyddiol ar gyfer gwerthuso addysgeg yn yr ystafell dosbarth. Defnyddir digwyddiadau beirniadol yn gyson wrth adfyfyrio am addysg. 
Yn ystod yr aseiniad yma,  byddaf yn trafod yr astudiaeth achos a arsylwais, yn ei gysylltu â dibenion y Cwricwlwm i Gymru, ac yn defnyddio gwaith ymchwil o’r byd addysg i’w ddadansoddi’n feirniadol. Adlewyrchaf ar hyn ac ystyried y camau nesaf y byddaf yn eu cymryd wrth  i mi feddwl am addysgu yn yr ystafell dosbarth a fy rôl i fel athro newydd.
Y digwyddiad beirniadol y byddaf yn ei drafod yn yr aseiniad yw darllen annibynnol gyda disgyblion blwyddyn wyth yn ystod gwers Saesneg mewn ysgol gyfun yng Ngorllewin Cymru (Atodiad 1). Arsylwais am ddiwrnod cyfan yn yr ysgol a dilynaf ganllawiau ar ymchwil mewn addysg ar gyfer adrodd yn ôl ar y wybodaeth yn yr aseiniad, gan gynnwys cadw’r wybodaeth am yr ysgol ac unrhyw ddisgyblion yn anhysbys (British Educational Research Association, 2018). Mae gan yr ysgol 870 o ddisgyblion ym mlwyddyn saith i un-ar-ddeg , gyda 182 yn y chweched dosbarth (Estyn, 2015). Mae 3.4% o ddisgyblion yr ysgol yn derbyn prydau ysgol am ddim, sydd yn llai na’r ffigwr cenedlaethol yng Nghymru. Mae gan 14.7% o ddisgyblion anghenion addysgu ychwanegol a 1.6% anghenion addysgu arbenigol. Mae’r ysgol yn derbyn £4,294 y disgybl o wariant cyhoeddus, sydd yn is na’r cyfartaledd ar gyfer yr ysgolion cyfun yn ei hawdurdod lleol (Llywodraeth Cymru, 2020)
Gyda chyfyngiadau COVID19, bu’n rhaid i mi ddilyn un dosbarth  o flwyddyn wyth, oedd yn aros mewn un ystafell dosbarth trwy’r dydd, heblaw am egwyl  yn y bore ac amser cinio, a gwers Ymarfer Corff ar gyrtiau tenis yn y bore. Yn ogystal â’r Ymarfer Corff, arsylwais wersi Saesneg, Mathemateg, Cymraeg a Chelf. Cefais hefyd wahoddiad i  eistedd i mewn ar gyfarfod bugeiliol o athrawon dosbarth blwyddyn wyth, lle trafodwyd problemau ymddygiad neu bresenoldeb ymysg y disgyblion. Roeddwn i gyda'r un disgyblion o’r dosbarth blwyddyn wyth ymhob gwers, oni bai am newidiadau presenoldeb yn y wers Fathemateg, lle'r oedd yr ysgol wedi gosod setiau. Cadwais gofnodion o bob gwers yn ystod y dydd ac adroddais ar bedwar digwyddiad critigol ar ôl gwerthuso ac adfyfyrio ar fy nodiadau; trafodir digwyddiad critigol o’r wers Saesneg yn yr aseiniad yma (Atodiad 1).
Partneriaeth Dysgu Broffesiynol Yr Athrofa sydd wedi gosod y fethodoleg ar gyfer yr aseiniad ymchwil dan sylw, sef astudiaeth achos sy’n sail achos beirniadol. Ond gellid defnyddio modelau eraill o arsylwi wrth werthuso addysg. Yn ogystal ag astudiaethau achos, mae Cohen, Manion a Morrison yn sôn am ymchwil ethnograffig, ymchwil hanesyddol neu ddogfennol, holiaduron, ymchwil ar y we, ymchwil ex post facto, arbrofion ac ymchwil gweithredol ar gyfer ymchwil addysg (Cohen, Manion a Morrison, 2007, t. viii-ix)
Yn yr achos hwn, astudiaethau achos yw’r fethodoleg y gofynnir amdano, felly mae angen ystyried ei gwendidau a chryfderau ar gyfer arsylwi yn y dosbarth. Dadleua Fletcher-Wood fod tystiolaeth yn gallu dangos nad yw astudiaethau achos yn dechneg dda i brofi datblygiadau disgyblion (Fletcher-Wood, 2016, t. 126). Mae Bell yn cyfeirio at ymchwil addysg sy’n dangos bod gwybodaeth o astudiaethau achos yn anodd i “groeswirio” ac mae yna beryg o “ystumiad” i’r canlyniadau (Bell, 1996, t. 9). Noda hefyd ei bod hi’n anodd cyffredinoli canlyniadau ymchwil astudiaethau achos, ac nad oes gwerth i astudio achosion unigol ar ymchwil addysg. Gwendid arall astudiaethau achos yw’r peryg o ragfarn yr ymchwilydd yn effeithio ar y casgliadau (Cohen, Manion a Morrison, 2007, t.256).
Serch hynny, mae nifer o gryfderau i fethodoleg astudiaethau achos yn y dosbarth. Awgryma Bell fod astudiaethau achos yn addas i ymchwilwyr unigol oherwydd eu bod yn rhoi cyfle i astudio un elfen o broblem o fewn amserlen gyfyngedig (Bell, 1996, t. 8). Ymhelaetha ar hyn trwy awgrymu bod rhai llwyddiannus yn cynnig darlun “tri dimensiwn” i’r darllenydd ac yn dangos cyd-destun, materion o bwys ar lefel micro a phatrymau oddi fewn cyd-destun arbennig yr ystafell dosbarth (Bell, 1996, t. 9). Maent yn ehangu gwybodaeth bresennol trwy eu gwneud yn gritigol, a dyna mae’r cwestiwn yn ei ofyn yn yr achos yma, sef astudiaeth achos sy’n sail achos beirniadol. Wrth ystyried achosion beirniadol, mae defnyddio’r fethodoleg yma mewn sefydliadau addysg o fudd i’r proffesiwn trwy addysgu athrawon am eu haddysgeg ac adnabod arfer da (Joshi, 2018, t. 87). Mae Tripp yn trafod achosion critigol yn helaeth ac yn dweud bod dau brif reswm dros eu defnyddio ar gyfer ymchwil addysg: mae’n ddull effeithiol ar gyfer datblygu dealltwriaeth a rheoli barn ac ymarfer proffesiynol, ac mae’n creu ffocws i ymchwil dosbarth. (Tripp, 1993, t.24). Dewiswyd astudiaeth achos ar gyfer yr aseiniad yma a gellid dadlau bod yr ymchwil yn dangos bod hon yn fethodoleg dda ar gyfer gwaith ymchwil gydag amserlen gyfyngedig gyda’r ffocws ar yr ystafell dosbarth. Hefyd os yw’r ymchwilydd yn trafod yr astudiaeth achos yn feirniadol, bydd yn ffordd effeithiol o adnabod arfer da a chyfleu damcaniaethau addysg mewn ffordd fyw.
Y digwyddiad beirniadol y byddaf yn ei drafod yn yr aseiniad yma yw disgyblion yn darllen yn annibynnol ar ddechrau gwers Saesneg (Atodiad 1). Gyda chanllawiau COVID19 roedd gofyn i’r disgyblion o flwyddyn wyth ddewis llyfrau darllen o’u cartrefi ar gyfer y dosbarth. Digwyddodd hyn am ddeg munud ar ddechau’r wers Saesneg, ond yn dilyn hyn, nid oedd cyswllt rhwng y darllen a chynnwys y wers. Wrth i mi arsylwi’r wers, gwelais amrywiaeth eang o lenyddiaeth yn cael ei darllen, gyda rai o’r disgyblion yn amlwg yn mwynhau’r ymarfer yma ac wedi dewis llyfrau diddorol a heriol. Ond ar ddiwedd y deg munud, aethpwyd yn syth i brif gynnwys y wers, sef ‘Gothic Literature’, heb gyswllt i’r ymarfer o ddarllen yn annibynnol. Byddaf yn adlewyrchu ar yr hyn a arsylwais yn yr ystafell dosbarth, ac yn ystyried y gwaith ymchwil ar effaith yr ymarfer, ac a oes pethau i’w dysgu i wneud yr ymarfer yn effeithiol. Byddaf wedyn yn ystyried y camau dysgu ar gyfer fy natblygiad i fel athro newydd yn y byd addysg.
Wrth drafod fy mhrofiad o arsylwi a’r astudiaeth achos yma, mae’n bwysig fy mod yn eu gosod yng nghyd-destun pedwar diben y Cwricwlwm i Gymru. Mae Llywodraeth Cymru wedi cyhoeddi cynllun addysg newydd i Gymru ar gyfer Medi 2022 ymlaen, sef y Cwricwlwm i Gymru. Mae ysgolion cynradd ac uwchradd ar draws Cymru wedi bod yn paratoi ar gyfer gweithredu’r cwricwlwm newydd. Rhan ganolog o’r Cwricwlwm yw’r pedwar diben, sef sicrhau bod plant a phobl ifanc Cymru:
...yn ddysgwyr galluog, uchelgeisiol...yn  gyfranwyr mentrus, creadigol...yn unigolion iach, hyderus...yn ddinasyddion egwyddorol, gwybodus...
							(Llywodraeth Cymru, 2018)
Ceir cyswllt rhwng yr ymarfer o ddarllen yn annibynnol a’r  diben “dysgwyr uchelgeisiol, galluog”. Datgana’r diben y bydd y dysgwyr yn “gosod safonau uchel...datblygu corff o wybodaeth...gallu cyfathrebu’n effeithiol”(Llywodraeth Cymru, 2018). Trwy ymarfer darllen yn annibynnol, mae disgyblion am wella eu sgiliau cyfathrebu ac am ddatblygu gwybodaeth am feysydd newydd y llenyddiaeth amrywiol. Mae gofyn i ddisgyblion ddewis eu llyfrau eu hunain  hefyd yn rhoi’r  pwyslais ar osod her addas wrth ddarllen; gall darllenwyr ar bob lefel ddewis llyfrau sydd yn ymestyn eu gallu. Yn ogystal â hyn, mae rhoi cyfle i bobl ifanc ddewis llenyddiaeth ac arwain y dysgu yn cyfrannu at y diben “cyfranwyr mentrus, creadigol”; mae pobl ifanc yn gallu defnyddio eu darllen annibynnol i “gysylltu â chymhwyso eu gwybodaeth...mynegi syniadau ac emosiynau”( Llywodraeth Cymru, 2018). Felly mae gan yr ymarfer o ddarllen yn annibynnol gysylltiadau clir â’r ddau ddiben a restraf uchod, ond mae’r achos a welais yn yr ystafell ddosbarth angen ei addasu i gyrraedd y dibenion yma. Nid yw darllen annibynnol fel gweithred unigol, heb gyswllt â gweddill y wers na mewnbwn gan yr athro na’r disgyblion, yn cyflawni’r dibenion.
Mae nifer o astudiaethau diweddar yn edrych ar ddarllen yn annibynnol a’r effaith ar addysg disgyblion, gyda llawer o’r ymchwil yn deillio o Unol Daleithiau America. Ceir sawl astudiaeth am effaith darllen yn annibynnol ar ddisgyblion oedran cynradd, lle dadleuir bod yr ymarfer yn cael effaith gadarnhaol ar eu gallu i sillafu geiriau a’u dealltwriaeth o gyd-destun geiriau (Deacon et al, 2019). Ond ar gyfer yr aseiniad yma, adolygir yr ymchwil ar ddarllen yn annibynnol sydd yn trafod yr ymarfer yng nghyd-destun yr oedran uwchradd, sef yr oedran  yn yr ysgol gyfun a arsylwyd. Symudir ymlaen wedyn i ystyried y cyswllt â damcaniaethau addysg ehangach.
Ymddengys bod yr ymarfer o ddarllen yn annibynnol, neu ddarllen yn ddistaw, yn un gyffredin mewn gwersi Saesneg gyda’r oedran uwchradd, ond ceir drafodaethau cyson am ei ddefnydd. Nod darllen yn annibynnol yw annog pobl ifanc i ddarllen a gwerthfawrogi llyfrau ar hyd eu hoes, gwella canlyniadau addysg i bobl ifanc a pharatoi disgyblion ar gyfer y coleg a’r byd gwaith (Walker, 2013). Yn ogystal â hyn, dadleuir bod yr ymarfer o ddarllen yn rhan o gyfrifoldeb cymdeithasol ehangach. (Messer, 2020  t.4). Mae Walker yn ei astudiaeth ar gyfer y “Journal of Adolescent and Adult Literacy” yn cyfeirio at ystadegau sy’n dangos effaith darllen yn annibynnol ar ganlyniadau disgyblion, gan gynnwys disgyblion 17 oed sy’n darllen y tu allan i’r ysgol yn sgorio 11% yn uwch ar gyfartaledd mewn arholiadau (Walker, 2013 t. 185). Mae Messer yn ei herthygl “Turning it Inside Out: Independent Reading in the Middle School Classroom” yn datgan bod ychwanegu deg munud o ddarllen yn arwain at “...immense academic growth” (Messer, 2020 t. 4).  Ynghyd â’r dadleuon am effaith darllen yn annibynnol ar ganlyniadau addysg y disgyblion, mae Thompson yn ei ymchwil o 2020 yn credu bod darllen yn annibynnol yn ddull effeithiol o ymyrraeth ar gyfer gwella  iechyd meddwl pobl ifanc. Daeth Thompson i’r casgliad bod darllen yn annibynnol yn ddull o ymwybyddiaeth ofalgar, sef arf ar gyfer mynd i’r afael â phroblemau iechyd meddwl ymysg pobl ifanc, gyda darllen yn gyfle i ddianc i lyfr da a byw yn yr eiliad (Thompson, 2020, t. 63).
Mae’r ymchwil uchod yn cyd-fynd â’r cyswllt rhwng darllen yn annibynnol a’r ddau ddiben o’r Cwricwlwm i Gymru sydd am greu pobl ifanc “mentrus, creadigol...uchelgeisiol, galluog.” Hefyd, mae ymchwil Thompson yn awgrymu y gellid defnyddio’r ymarfer i gyfrannu at y diben “unigolion iach, hyderus” achos effaith gadarnhaol darllen yn annibynnol ar iechyd meddwl trwy feithrin “lles meddyliol ac emosiynol” (Llywodraeth Cymru, 2018). Ond mae beirniadaeth o ddarllen yn annibynnol yn y dosbarth. Rhestrodd Reutzel et al nifer o ffactorau a oedd yn cael effaith negyddol ar y dull, sef heb fewnbwn athro i’r dewis o lenyddiaeth nid yw’r gweithgaredd yn cynnig her addas; diffyg rheolaeth o amser ar gyfer y dasg; prinder trafodaeth am y llenyddiaeth rhwng y disgyblion a’r athro; dim adborth i’r myfyrwyr am y llyfrau; diffyg atebolrwydd i ddisgyblion am y dull, fel gosod amcanion dysgu (Reutzel et al, 2008, t. 195). Ar adegau, defnyddir y dull i gadw’r dosbarth yn ddistaw am ddeg munud, i roi amser i’r athro baratoi ar gyfer y wers.  
Er mwyn ymateb i’r feirniadaeth uchod, mae’r ymchwilwyr sydd yn gefnogol o’r dull yn trafod y nodweddion sydd eu hangen i oresgyn y problemau mae Reutzel et al yn eu rhestru. Nid yw’r dull o ddarllen yn annibynnol ar ei ben ei hun yn ddigon i gyflawni’r amcanion dysgu a restrwyd fel y manteision o wneud hyn yn y dosbarth. Dadleua Walker bod angen datblygu'r dysgu i wneud y dull yn effeithiol. Er mwyn gwneud hyn, mae angen y canlynol: dewis eang o lyfrau i bobl ifanc yn y dosbarth neu’r llyfrgell; llenyddiaeth addas i ddisgyblion; disgyblion ac athrawon i arwain trafodaethau ar y llyfrau; disgyblion i osod amcanion dysgu ar gyfer darllen; amser cyson i ddarllen; mewnbwn effeithiol athrawon i’r darllen; cadw cofnod manwl o’r darllen; cyfleoedd i ddisgyblion roi a derbyn adborth (Walker, 2013). Wrth drafod darllen yn annibynnol a’i effaith ar iechyd meddwl disgyblion, mae Thompson yn cyd-fynd gyda rhai o’r elfennau a restrir gan Walker. Nid yw darllen yn unig yn ddigon yng nghyd-destun iechyd meddwl. Mae angen trafod y llyfrau, siarad amdanynt a rhannu profiadau’r disgyblion am y llenyddiaeth (Thompson, 2020, t. 64). Cred Messer bod angen i athrawon rannu rheolaeth dros y broses ddarllen a’r cyfrifoldeb drosti gyda’r disgyblion, ond rôl bwysig i’r athro o hyd i gefnogi’r broses hon i sicrhau effaith yr ymarfer. Dylid defnyddio technegau fel “troi a rhannu” (Messer, 2020 t. 7) yn ystod y darllen ac annog siarad am lyfrau, ac nid darllen yn unig. Mae dewis yn elfen arall bwysig; mae’n dda i roi perchnogaeth i bobl ifanc dewis eu llenyddiaeth, ond mae angen dewis da o lyfrau a sicrhau bod y llyfrau yn cynnig her i’r disgyblion. Hefyd, mae angen rhoi amser ar gyfer trafodaethau ystyrlon am y llyfrau (Messer, 2020).
Mae’r camau uchod a awgrymir yn yr ymchwil ar gyfer gwneud darllen yn annibynnol yn effeithiol yn dangos pwysigrwydd rôl yr athro a’r disgyblion yn yr ymarfer. Mae hyn yn cyd-fynd â damcaniaethau Vygotsky am y parth datblygiadol procsimol a phwysigrwydd lefel yr her i ddatblygiad addysg plant a phobl ifanc. Y parth datblygiadol procsimol yw’r pellter rhwng datblygiad unigolyn yn annibynnol a’r potensial o ddatblygu gyda chymorth athro neu ddisgyblion eraill, sef y sgaffaldau. Mae lefel yr her i ddisgyblion yn hollbwysig i’r damcaniaeth hon. Os nad oes digon o her yn yr addysg i bobl ifanc, maent yn diflasu gyda’r dasg yn y dosbarth, ac os yw’n rhy heriol, mae risg iddynt deimlo bod y dasg yn amhosib i’w chyflawni (Cole a Gauvain, 1997). Felly os bwriedir defnyddio darllen yn annibynnol i ddatblygu addysg y bobl ifanc, mae rôl yr athro a chyd-ddisgyblion yn hollbwysig i atgyfnerthu’r addysg a sicrhau bod y llenyddiaeth a ddarllenir yn y dosbarth yn cynnig her addas sydd yn datblygu eu haddysg.
Mae’r dadleuon o blaid darllen yn annibynnol a’r camau i wneud yr ymarfer yn effeithiol i bobl ifanc, yn arwain at gyfleoedd i ddefnyddio asesu ar gyfer dysgu yn y dosbarth. Asesu ar gyfer dysgu yw’r angen i athrawon ddeall datblygiad a heriau eu disgyblion er mwyn teilwra'r addysg iddynt. (Black a Wiliam, 2001 t. 2). Mae’r camau a restrir gan Walker i sgaffaldu darllen annibynnol yn cyd-fynd ag ymchwil “Inside the Black Box” ar asesu ar gyfer dysgu a’r effaith ar addysg ddisgyblion (Black a Wiliam, 2001). Mae’r gwaith ymchwil yn dangos yn glir sut mae asesu ffurfiannol yn cael effaith gadarnhaol ar addysg y disgyblion. Mae asesu ffurfiannol yn rhan ganolog o asesu ar gyfer dysgu, ac yn cynnwys y defnydd o adborth ac asesu cyfoedion, gyda’r pwyslais ar ddatblygiad yr unigolyn yn hytrach na chanlyniadau. Maent hefyd yn rhestru technegau effeithiol ar gyfer asesu ffurfiannol yn yr ystafell dosbarth, a gellid eu defnyddio ar gyfer darllen yn annibynnol, sy’n debyg i dechnegau Walker yn ei herthygl “Scaffolded Silent Reading”. Mae Black a Wiliam yn rhestru adborth adeiladol heb gymharu ag eraill, hunan asesiad gan ddisgyblion, cyfleoedd iddynt drafod eu dealltwriaeth yn yr ystafell dosbarth, a sgyrsiau meddylgar ac adeiladol gyda ffocws pendant rhwng yr athro a’r disgybl (Black a Wiliam, 2001); elfennau o arfer da sydd yn addas iawn i ddefnydd effeithiol o ddarllen yn annibynnol.
Roedd y darllen annibynnol a arsylwais ar ddechrau’r wers Saesneg yn ystod fy niwrnod yn yr ysgol gyfun yn fy nharo i fel ymarfer da ar gyfer datblygu darllen i bobl ifanc. Anogodd yr ymarfer greadigrwydd a pherthnasedd trwy roi’r dasg o ddewis llenyddiaeth i ddisgyblion, ac roedd yn ffordd effeithiol o greu cysylltiadau rhwng y llyfrau a’r pwnc. Ceir cysylltiadau cryf gyda dibenion y Cwricwlwm i Gymru, ond trwy wneud astudiaeth achos o’r ymarfer ac adfyfyrio yn gritigol arno cefais gyfle i ystyried sut y byddwn wedi datblygu'r ymarfer i addysgu’r plant yn fwy effeithiol. Fel y trafodwyd yn yr aseiniad, ceir nifer o fethodolegau gwahanol i werthuso addysg yn yr ystafell dosbarth, ac mae nifer o wendidau gan y fethodoleg o astudiaethau achos. Roedd y cyfle i arsylwi gwers a bod yn bresennol i ystyried astudiaethau achos am ddiwrnod cyfan mewn ysgol yn gyfle i mi weld yr ymarfer a’r rhyngweithio rhwng yr athro a’r disgyblion trwy fy llygaid fy hun fel ymchwilydd, ac yn gwneud yr ymarfer yn fyw i mi. Roedd arsylwi’r ymarfer ac yna ystyried ac adlewyrchu ar yr ymchwil ym maes darllen yn annibynnol, yn rhoi’r cyfle i mi asesu’r ymarfer gyda phrofiadau uniongyrchol o weld yr ymarfer yn y dosbarth.
Mae’r gwaith ymchwil a drafodir yn yr aseiniad am ddarllen yn annibynnol yn dangos yr effaith a gaiff ar ganlyniadau addysg pobl ifanc, eu sgiliau cyfathrebu a’u hiechyd meddwl. Er i mi weld darllen yn annibynnol yn ystod fy nghyfnod arsylwi mewn ysgol gyfun, ni welais botensial llawn yr ymarfer ar allu’r disgyblion. Nid yw darllen yn annibynnol yn effeithiol fel ymarfer unigol heb ddilyniant, a dyna a arsylwais yn y dosbarth. Er i mi weld amrywiaeth eang o lenyddiaeth a nifer o’r disgyblion yn mwynhau’r darllen, nid oedd dilyniant i’r ymarfer na chyswllt i weddill y wers. Roedd y trafodaethau a arsylwais yn y wers am ‘Gothic Literature’ yn dangos gallu’r disgyblion i drin a thrafod materion llenyddol, ond collwyd cyfle am drafodaethau am y llyfrau a ddewisodd y bobl ifanc eu darllen ar ddechrau’r wers. Heb hyn, ni wnaeth yr ymarfer ddim heblaw am roi cyfle i ddisgyblion ddarllen yn dawel am ddeg munud ar ddechrau’r wers.
Fel darpar athro Saesneg mewn ysgol gyfun, byddwn yn awyddus i ddefnyddio darllen yn annibynnol yn fy ystafell dosbarth. Mae’r ymchwil ym maes darllen yn annibynnol a’r cyswllt i asesu ar gyfer dysgu a damcaniaeth Vygotsky am y parth datblygiad procsimol yn dangos yn glir sut y dylwn weithredu i wneud hyn yn effeithiol. Mae yna nifer o elfennau i’w cynnwys wrth gynllunio ar gyfer hyn yn fy nosbarth. Y cam cyntaf yw clustnodi amser cyson ar gyfer yr ymarfer; clustnodi amser ar gyfer y darllen a’r drafodaeth hefyd, nid darllen yn unig. Bydd yn hollbwysig i mi ystyried fy addysgeg i wneud yr ymarfer yn effeithiol yn y dosbarth, gan ddefnyddio fy rôl i fel athro a’r disgyblion eu hunain i sgaffaldu’r addysg i ddysgwyr.  Wrth drafod y darllen, bydd angen sicrhau bod y trafodaethau’n ystyrlon, er mwyn cael effaith ar addysg y disgyblion, ac fel mae’r ymchwil yn ei ddangos, ar eu hiechyd meddwl. Er mwyn asesu ar gyfer dysgu, mae adborth gan athro a chyd-ddisgyblion yn allweddol, a bydd yn dangos i mi a yw lefel yr her yn ddigonol ar gyfer addysg y dysgwyr. Eto, bydd angen amser i gyflawni hyn yn effeithiol. O ran cadw cofnod o’r addysg, mae gan y bobl ifanc a’r athro rôl i wneud hyn, ond dylid cefnogi’r disgyblion i berchnogi’r gwaith hwnnw. Yn olaf, un o nodweddion Walker ar gyfer gwneud yr ymarfer yn effeithiol yw’r dewis o lenyddiaeth (Walker, 2013 t. 186). Fel arfer, byddai llyfrgell yr ysgol neu’r adran Saesneg yn gallu cynnig dewis eang o lyfrau er mwyn sbarduno diddordeb. Ond fel y nodwyd, gyda chanllawiau COVID19, bu’n rhaid i’r ddisgyblion dewis eu llyfrau o’u cartrefi. Pan fo’r disgyblion yn ddarllenwyr brwd a hyderus, nid yw hyn yn cynnig gormod o her. Ond er mwyn annog y dysgwyr sy’n llai parod i ddarllen, lle efallai nad yw’r dewis ar gael yn eu cartrefi, mae angen ystyried beth yw’r camau nesaf. Pan nad oes dewis o lyfrau addas gan y bobl ifanc yn eu cartrefi, rôl yr athro yw dod o hyd i lenyddiaeth o lefydd gwahanol i’r arfer, fel gwasanaeth llyfrgell yr awdurdod lleol neu’r defnydd o dechnoleg i gael mynediad i lenyddiaeth sydd o apiau llyfrgelloedd cyhoeddus, fel ‘Borrow Box’, neu sydd gael ar ddim o ‘Kindle’. Ond eto, i wneud hyn yn effeithiol, byddai angen cynnwys yr athro a’r disgybl yn y cynllunio a chadw cofnod o hyn.  
Teimlaf fod y ddarllen annibynnol a arsylwais ar ddechrau’r wers Saesneg yn ystod fy niwrnod yn yr ysgol gyfun yn ymarfer da ar gyfer datblygu darllen i bobl ifanc. Anogwyd creadigrwydd a pherthnasedd trwy roi cyfle i’r disgyblion ddewis y llenyddiaeth, ac roedd yn ffordd effeithiol o greu cysylltiadau rhwng y llyfrau a’r pwnc. Gwelir cysylltiadau cryf rhwng yr ymarfer a’r dibenion yn y Cwricwlwm i Gymru, ond dengys y gwaith ymchwil y camau sydd angen eu gweithredu i wneud hyn yn effeithiol. Trwy wneud astudiaeth achos o’r ymarfer ac adfyfyrio yn gritigol arno, cefais gyfle i ystyried sut y byddwn wedi datblygu'r ymarfer i addysgu’r plant yn fwy effeithiol. Fel y trafodwyd yn yr aseiniad, mae nifer o fethodolegau gwahanol i werthuso addysg yn yr ystafell dosbarth, ac mae nifer o wendidau gan fethodoleg astudiaethau achos. Ond roedd y cyfle i arsylwi gwers a bod yn bresennol i ystyried astudiaethau achos am ddiwrnod cyfan mewn ysgol yn gyfle i mi weld yr ymarfer a’r rhyngweithio rhwng yr athro a’r disgyblion trwy fy llygaid fy hun fel ymchwilydd, ac wedi gwneud yr ymarfer yn fyw i mi. 
Wrth i mi ystyried yr ymarfer yma, mae’n hollbwysig fy mod yn creu cyswllt â’r safonau proffesiynol i ymarferwyr yng Nghymru (Llywodraeth Cymru, 2019). Roedd arsylwi’r ymarfer ac yna  ystyried ac adlewyrchu ar yr ymchwil ym maes darllen yn annibynnol yn rhoi’r cyfle i mi asesu’r ymarfer gyda phrofiadau uniongyrchol o weld yr ymarfer yn y dosbarth. Arsylwais arferion effeithiol yn yr ystafell dosbarth a thu allan ar y buarth a’r coridorau, a chefais gyfle i adfyfyrio ar y rhain yn erbyn safonau cenedlaethol yn y maes addysg. Wrth i mi ddarllen y gwaith ymchwil a chreu cysylltiadau i ddamcaniaethau addysg ehangach, roeddwn yn gallu nodi camau dysgu ar gyfer fy natblygiad proffesiynol, ac mae’r aseiniad a gyflwynaf yn gam pwysig yn y proses i gymhwyso fel athro.

Atodiadau

Atodiad 1

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:
29.9.2020 Gwers 3
Blwyddyn 8 (wedi dilyn yr un dosbarth trwy’r dydd )


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).
Arsylwais wers Saesneg oedd yn para 1 awr.
Thema’r wers oedd”Gothic Literature” ( Llyfrau Dracula a Frankenstein yn benodol )
Roedd y gallu yn gymysg (dydy’r ysgol ddim yn gosod setiau yn y pwnc nes blwyddyn 10)
1 athro oedd gyda’r dosbarth


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Roedd yna allu o lefelau gwahanol yn y gwers – ond roedd pawb yn cymryd rhan
Roedd pawb yn frwdfrydig i gymryd rhan a’r athrawes yn ymateb yn gadarnhaol iddynt.
Roedd troi y gwers o Gymraeg i Saesneg yn effeithiol ac roedd hyn felly yn gwneud y pwnc yn amlwg i’r plant. 
Roedd y disgyblion wedi mwynhau’r sesiwn.
Roedd ymddygiadau bywiog gyda’r disgyblion mwyaf swnllyd o’r grŵp, ond roedd yr athrawes mewn rheolaeth o hyn, heb gorfod defnyddio cosb na chodi llais.


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

Gosodwyd yr amcanion yn glir ar ddechrau’r wers ac roedd gan bawb lawlyfr ar y pwnc. Roedd hefyd yn ymateb yn gyffredinol i’r teimlad yr oedd llawer o bobl ifanc wedi colli ffitrwydd yn ystod y cyfnod clo.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

Defnyddiodd yr athrawes cyfryngau gwahanol i’r disgyblion er mwyn annog dealltwriaeth, fel cyflwyniad pwerbwynt, fideos Youtube, a gwaith darllen a phapur. Roedd hefyd wedi defnyddio darn darllen gyda lleisiau dramatig er mwyn bywiogi’r darn i’r disgyblion.


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

Roedd yr athrawes wedi rhoi llyfrau gwaith allan i’r plant ac roedd yn trafod elfennau o’r llyfr ac yn ail adrodd i rai os oedd angen.



	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

Defnyddiwyd yr ymarfer o ddarllen yn annibynnol ar ddechrau’r wers, byddai’n gallu bod yn ddefnyddiol ar gyfer asesu i ddysgu, ond doedd yna ddim defnydd o hynny i asesu’r dysgu.


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

Digwyddiadau Critigol

Defnyddiwyd darllen yn annibynnol / distaw ar ddechrau'r wers - roedd yna amrywiaeth o lenyddiaeth gan y bobl ifanc. Esboniodd yr athrawes i mi fod y bobl ifanc yn dewis y llenyddiaeth o’u cartrefi yn lle am y llyfrgell ysgol achos COVID 19. Ond doedd y darllen yn annibynnol ddim wedi cysylltu i weddill y wers a ni chafwyd unrhyw drafodaethau yn ystod y wers am y darllen, na chyfeirio yn ôl.




COFNOD ADNABOD DIWYDDIAD CRITIGOL

	Manylion perthnasol at cyd-destun yr ymchwil. 

Dyddiad/amser.
Oed/cyfnod y grŵp.
Ymglymiad pobl.
Gwybodaeth cyd-destunol o’r nodiadau maes.

	29.9.2020 Gwers 3
Blwyddyn 8 (wedi dilyn yr un dosbarth trwy’r dydd )
Gwers Saesneg

Arsylwais wers Saesneg oedd yn para 1 awr.
Thema’r wers oedd”Gothic Literature” ( Llyfrau Dracula a Frankenstein yn benodol )

Cafwyd deg munud o ddarllen yn annibynnol ar ddechrau’r gwers.
Roedd yn diddorol i mi gweld yr amrywiaeth o lenyddiaeth roedd y bobl ifanc wedi dewis.
Ond doedd yna ddim cyswllt rhwng y darllen annibynnol a gweddill y wers.



	Beth ddygwyddodd? Disgrifiad manwl o’r hyn a welsoch a’r meddyliau ar bedagogaeth ag arfer a ddaeth atoch fel canlyniad, wrth edrych ymlaen at eich maes ymchwil.

	Gwelais y darllen annibynnol ar ddechrau’r wers oedd yn diddorol i mi fel ddarpar athro Saesneg.
Roedd hefyd yn ddiddorol i mi weld yr amrywiaeth o lenyddiaeth oedd yn dangos diddordebau y disgyblion ac hefyd eu gallu a’r mwynhad o Saesneg.
Byddai hyn yn arwain at asesu i ddysgu (Black a Wiliam) a Zygotsky gyda scaffaldu.
Ond doedd hyn ddim wedi digwydd, gyda’r darllen dim ond yn rhoi cyfle i gael deg munud o ddistawrwydd ar ddechrau’r wers.
Fel ddarpar athro, byddwn i wedi hoffi dysgu mwy am ddewis y disgyblion o lenyddiaeth a phlethu hynny mewn i weddill y wers ac asesu o ddysgu.





Atodiad 2

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:
29.9.2020 – Gwers 1
Blwyddyn 8 (wedi dilyn yr un dosbarth trwy’r dydd )


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).
Arsylwais wers Ymarfer Corff oedd yn para 1 awr.
Thema’r wers oedd ffitrwydd ( achos cyfyngiadau COVID – dydy’r gwersi ymarfer corff ddim yn dilyn y campau traddodiadol – felly mae’r ffocws wedi bod ar ffitrwydd )
Roedd y bechgyn yn ymarfer ar wahân i’r merched, felly roedd 31 o fechgyn yn rhan o’r grŵp arsylwais.
Roedd 2 athro gyda’r grŵp a rhannwyd y grŵp yn 2 yn ystod y sesiwn.


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Roedd yna allu o lefelau gwahanol yn y grŵp o ran ymarfer corff
Roedd pawb yn frwdfrydig i gymryd rhan heb law am un disgybl, oedd yn araf yn newid ac yn araf i gymryd rhan yn y gweithgareddau
Roedd y disgyblion ar y cyfan wedi mwynhau’r sesiwn.
Roedd pawb yn gwisgo gwisg ymarfer corff yr ysgol heb law am 2 disgybl. Roedd yr athrawon yn canmol y rhai oedd yn gwisgo’r wisg ac yn annog pawb i wisgo’r un wisg.


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

Gosodwyd yr amcanion yn glir ar ddechrau’r wers ac yn ystod er mwyn cadw ffocws ar pam roedd y sesiwn yma yn digwydd. Roedd hefyd yn ymateb yn gyffredinol i’r teimlad yr oedd llawer o bobl ifanc wedi colli ffitrwydd yn ystod y cyfnod clo.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

Roedd yr athrawon yn dangos esiampl trwy fodelu beth oedd angen gwneud wrth gynhesu ar gyfer y gweithgaredd.


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

Roedd y gweithgareddau wedi cadw yn syml er mwyn cynnwys pawb ( cynhesu’r corff a rhedeg mewn cylch ) - ond roedd y disgyblion yn gallu amrywio’r her yn ôl eu gallu hy roeddynt yn rhedeg i ddechrau ar gyflymder oedden nhw’n teimlo oedd yn gyflym, ac yna ar raddfa tua 75% o’u gallu. Esboniwyd hwn ar ddechrau’r sesiwn, yn ystod y sesiwn ac ar ôl.


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

Roedd yna asesu gallu trwy ymarferion ac addasu’r gweithgaredd yn ôl gallu.


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

Digwyddiadau Critigol

Roedd un bachgen yn araf wrth newid, a chymryd rhan yn gyffredinol. Roeddwn yn rhan o gyfarfod boreol ble drafodwyd y bachgen yma a rhai problemau oedd yn codi. Yn dilyn y wers ymarfer corff, arsylwais y bachgen mewn gwers mathemateg, ac roedd yn ymateb yn wahanol ac yn hyderus. Gellid ystyried pam roedd y disgybl yn fwy hyderus mewn un wers, ond yn ymddangos yn ddihyder yn ymarfer corff a sut mae goresgyn hyn trwy siarad gyda’r disgybl.

Yn ystod y sesiwn, yr athrawon oedd yn arwain pob agwedd o’r sesiwn cynhesu’r corff ar gyfer y prif weithgaredd. Byddai hyn wedi bod yn gyfle i ofyn i’r disgyblion feddwl am dechnegau cynhesu’r corff a hyd yn oed arwain a modelu’r rhain i ddisgyblion eraill. Eto, yn gyfle i gynnwys y disgyblion llai hyderus o’u gallu.




[bookmark: _Hlk54644048]COFNOD ADNABOD DIWYDDIAD CRITIGOL

	Manylion perthnasol at cyd-destun yr ymchwil. 

Dyddiad/amser.
Oed/cyfnod y grŵp.
Ymglymiad pobl.
Gwybodaeth cyd-destunol o’r nodiadau maes.

	29.9.2020 Gwers 1
Blwyddyn 8 (wedi dilyn yr un dosbarth trwy’r dydd )
Gwers Ymarfer Corff

Arsylwais wers Ymarfer Corff oedd yn para 1 awr.
Thema’r wers oedd ffitrwydd ( achos cyfyngiadau COVID – dydy’r gwersi ymarfer corff ddim yn dilyn y campau traddodiadol – felly mae’r ffocws wedi bod ar ffitrwydd )
Roedd y bechgyn yn ymarfer ar wahân i’r merched, felly roedd 31 o fechgyn yn rhan o’r grŵp arsylwais.

Roedd y bechgyn yn mwynhau’r gwers, ond roedd yna lefelau gwahanol o ffitrwydd.
Roedd yna dipyn o materion i drafod, fel bechgyn yn araf i newid.
Roedd pawb yn gwisgo gwisg ymarfer corff yr ysgol heb law am 2 disgybl. Roedd yr athrawon yn canmol y rhai oedd yn gwisgo’r wisg ac yn annog pawb i wisgo’r un wisg.


	Beth ddygwyddodd? Disgrifiad manwl o’r hyn a welsoch a’r meddyliau ar bedagogaeth ag arfer a ddaeth atoch fel canlyniad, wrth edrych ymlaen at eich maes ymchwil.

	Digwyddiadau Critigol

Roedd un bachgen yn araf wrth newid, a chymryd rhan yn gyffredinol. Roeddwn yn rhan o gyfarfod boreol ble drafodwyd y bachgen yma a rhai problemau oedd yn codi. Yn dilyn y wers ymarfer corff, arsylwais y bachgen mewn gwers mathemateg, ac roedd yn ymateb yn wahanol ac yn hyderus. Gellid ystyried pam roedd y disgybl yn fwy hyderus mewn un wers, ond yn ymddangos yn ddihyder yn ymarfer corff a sut mae goresgyn hyn trwy siarad gyda’r disgybl.

Yn ystod y sesiwn, yr athrawon oedd yn arwain pob agwedd o’r sesiwn cynhesu’r corff ar gyfer y prif weithgaredd. Byddai hyn wedi bod yn gyfle i ofyn i’r disgyblion feddwl am dechnegau cynhesu’r corff a hyd yn oed arwain a modelu’r rhain i ddisgyblion eraill. Eto, yn gyfle i gynnwys y disgyblion llai hyderus o’u gallu. Annog disgyblion i arwain ar eu haddysg a chynnig adborth. Byddai’n cyfle i rhoi adborth cyfoedion hefyd a chryfhau “llais y ddisgybl.”











Atodiad 3

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:
29.9.2020 Gwers 4
Blwyddyn 8 (wedi dilyn yr un dosbarth trwy’r dydd )


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).
Arsylwais wers Mathemateg oedd yn para 1 awr.
Thema’r wers oedd Lluosi Hir 
Gosodwyd y dosbarth i setiau, felly roedd gallu'r unigolion yn eithaf tebyg.


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Roedd y wefr yn un gadarnhaol gyda phawb yn cymryd rhan.
Roedd yr athrawes yn gofyn am waith cartref yr wythnos diwethaf ac yn dweud enwau ar hap, felly roedd pawb yn ymwybodol am yr angen i wrando a bod yn barod i ateb cwestiynau.
Roedd y disgyblion yn mwynhau’r sesiwn.
Roedd yr athrawes yn cadw rheolaeth dda ar y wers, a doedd yna ddim llawer o siarad na sŵn yn ystod y wers.


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

Gosodwyd yr amcanion yn glir ar ddechrau’r wers ac atgoffwyd am y wers ddiwethaf a phethau i gofio. Roedd y cyfarwyddiadau a’r gweithgareddau yn gweddu’n dda i’r amcanion.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

Roedd y cyfarwyddyd yn glir i’r disgyblion ac os oedd unrhyw un yn ateb y cwestiwn yn anghywir, cafwyd trafodaeth agored oedd yn cynnwys disgyblion eraill hefyd.


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

Roedd y lefel her yr un peth i bawb yn y dosbarth, ac efallai mai’r ffaith eu bod mewn set yn cymorth i hynny. Ond trwy enwi pawb yn y dosbarth a gofyn cwestiynau penodol, roedd yr amgylchedd yn un agored i bawb cymryd rhan.


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

Roedd yr athrawes yn asesu ac yn rhoi adborth trwy gydol y sesiwn. Roedd yn gofyn yn glir yn ystod y sesiwn os oedd pawb yn deal, ac yn ceisio atgoffa unigolion o reolau am fathemateg er mwyn cynorthwyo pawb.


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

Digwyddiadau Critigol

Roeddwn yn hoffi’r ffaith bo’r athrawes yn ceisio enwi pawb yn y dosbarth er mwyn rhoi cyfle i bawb ateb yn lle am ddibynnu ar yr un unigolion i ateb cwestiynau. Roedd hyn yn helpu gyda’r awyrgylch o groesawu atebion, a hefyd cyfiawnhau atebion. Efallai bod hyn yn haws gyda gwers mathemateg, ond byddwn yn hoffi edrych ar rywbeth tebyg yn fy mhwnc Saesneg.




COFNOD ADNABOD DIWYDDIAD CRITIGOL

	Manylion perthnasol at cyd-destun yr ymchwil. 

Dyddiad/amser.
Oed/cyfnod y grŵp.
Ymglymiad pobl.
Gwybodaeth cyd-destunol o’r nodiadau maes.

	Dyddiad ac amser, grŵp blwyddyn:
29.9.2020 Gwers 4
Blwyddyn 8 (wedi dilyn yr un dosbarth trwy’r dydd )

Arsylwais wers Mathemateg oedd yn para 1 awr.
Thema’r wers oedd Lluosi Hir 
Gosodwyd y dosbarth i setiau, felly roedd gallu'r unigolion yn eithaf tebyg.

Roedd y wefr yn un gadarnhaol gyda phawb yn cymryd rhan.
Roedd yr athrawes yn gofyn am waith cartref yr wythnos diwethaf ac yn dweud enwau ar hap, felly roedd pawb yn ymwybodol am yr angen i wrando a bod yn barod i ateb cwestiynau.
Roedd y disgyblion yn mwynhau’r sesiwn.
Roedd yr athrawes yn cadw rheolaeth dda ar y wers, a doedd yna ddim llawer o siarad na sŵn yn ystod y wers.


	Beth ddygwyddodd? Disgrifiad manwl o’r hyn a welsoch a’r meddyliau ar bedagogaeth ag arfer a ddaeth atoch fel canlyniad, wrth edrych ymlaen at eich maes ymchwil.

	Digwyddiadau Critigol

Roeddwn yn hoffi’r ffaith bo’r athrawes yn ceisio enwi pawb yn y dosbarth er mwyn rhoi cyfle i bawb ateb yn lle am ddibynnu ar yr un unigolion i ateb cwestiynau. Roedd hyn yn helpu gyda’r awyrgylch o groesawu atebion, a hefyd cyfiawnhau atebion. Efallai bod hyn yn haws gyda gwers mathemateg, ond byddwn yn hoffi edrych ar rywbeth tebyg yn fy mhwnc Saesneg.

Roeddwn yn meddwl bo’r wers yma yn addas iawn ar gyfer cysylltu gydag assesu i ddysgu ac adnabod yr her i ddisgyblion a sicrhau eu bod yn addas. Roedd gan yr athrawes rheolaeth dros y wers ac yn deall rhai o’r heriau unigolion yn y dosbarth. Eto, cyswllt i Vygotsky.




Atodiad 4

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:
29.9.2020
Blwyddyn 8 (wedi dilyn yr un dosbarth trwy’r dydd ) Gwers 5


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).
Arsylwais wers Cymraeg oedd yn para 1 awr.
Thema’r wers oedd “Siarad ar raglen newyddion”
Roedd y gallu yn gymysg (dydy’r ysgol ddim yn gosod setiau yn y pwnc nes blwyddyn 10)
1 athro oedd gyda’r dosbarth


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Roedd yna allu o lefelau gwahanol yn y wers - ond roedd pawb yn cymryd rhan
Roedd pawb yn frwdfrydig i gymryd rhan a’r athrawes yn ymateb yn gadarnhaol iddynt.
Roedd yna tipyn o sŵn achos roedd ar ddiwedd y dydd, ond i ddechrau roedd gan yr athrawes dipyn o reolaeth dros hyn.
Ond wrth i’r gweithgaredd troi mewn i weithgaredd grŵp, fe aeth popeth yn fwy swnllyd a llai o drefn, er i’r disgyblion mwynhau eistedd gyda’u ffrindiau.


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

Gosodwyd yr amcanion yn glir ar ddechrau’r wers ac roedd gan pawb lawlyfr ar y pwnc.  

Roedd y wers yn berthnasol ac yn cadw at yr amcanion.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

Defnyddiodd yr athrawes cyfryngau gwahanol i’r disgyblion er mwyn annog dealltwriaeth, fel cyflwyniad pwerbwynt, fideos Youtube.
Defnyddiwyd fideo youtube o’r newyddion i ddangos yn glir sut dylid sgriptio a threfnu'r cyflwyniad newyddion. Trafodwyd hefyd pa iaith oedd yn addas ar gyfer y newyddion. Roedd yr athrawes yn glir am y dasg a’r disgyblion yn frwdfrydig.


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

Roedd y gweithgaredd grŵp yn rhoi cyfle i bawb cymryd rhan, ond achos roedd y grwpiau wedi eu trefnu yn ôl pwy oedd eu ffrindiau, doedd y cydbwysedd ddim yno i sicrhau her na fod pawb wedi eu trefnu yn gywir. Ond efallai roedd gan yr athrawes y profiad i benderfynu mae’r drefn yma ar gyfer y grwpiau oedd gorau.


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

Roedd yr athrawes yn cyfeirio yn ol at weithgareddau eraill oedd y dosbarth wedi cyflawni oedd yn debyg.




	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

Digwyddiadau Critigol

Roedd y trosglwyddiad o waith unigol i waith grŵp yn flêr ac wedi cymryd llawer o amser. Gyda chyfyngiadau COVID 19, roedd symud y disgyblion yn creu llawer o drafferth. Efallai dylid edrych ar fodelau gwahanol ar gyfer gwaith grŵp gyda’r cyfyngiadau er mwyn osgoi trafferthion tebyg. Fe wnaeth yr athrawes esbonio bod y dosbarth mewn ystafell llawer mwy fel arfer a byddai hynny wedi bod yn haws.




[bookmark: cysill]COFNOD ADNABOD DIWYDDIAD CRITIGOL

	Manylion perthnasol at cyd-destun yr ymchwil. 

Dyddiad/amser.
Oed/cyfnod y grŵp.
Ymglymiad pobl.
Gwybodaeth cyd-destunol o’r nodiadau maes.

	Dyddiad ac amser, grŵp blwyddyn:
29.9.2020
Blwyddyn 8 (wedi dilyn yr un dosbarth trwy’r dydd ) Gwers 5

Arsylwais wers Cymraeg oedd yn para 1 awr.
Thema’r wers oedd “Siarad ar raglen newyddion”
Roedd y gallu yn gymysg (dydy’r ysgol ddim yn gosod setiau yn y pwnc nes blwyddyn 10)
1 athro oedd gyda’r dosbarth

Roedd yna allu o lefelau gwahanol yn y wers - ond roedd pawb yn cymryd rhan
Roedd pawb yn frwdfrydig i gymryd rhan a’r athrawes yn ymateb yn gadarnhaol iddynt.
Roedd yna tipyn o sŵn achos roedd ar ddiwedd y dydd, ond i ddechrau roedd gan yr athrawes dipyn o reolaeth dros hyn.
Ond wrth i’r gweithgaredd troi mewn i weithgaredd grŵp, fe aeth popeth yn fwy swnllyd a llai o drefn, er i’r disgyblion mwynhau eistedd gyda’u ffrindiau.


	Beth ddygwyddodd? Disgrifiad manwl o’r hyn a welsoch a’r meddyliau ar bedagogaeth ag arfer a ddaeth atoch fel canlyniad, wrth edrych ymlaen at eich maes ymchwil.

	Digwyddiadau Critigol

Roedd y trosglwyddiad o waith unigol i waith grŵp yn flêr ac wedi cymryd llawer o amser. Gyda chyfyngiadau COVID 19, roedd symud y disgyblion yn creu llawer o drafferth. Efallai dylid edrych ar fodelau gwahanol ar gyfer gwaith grŵp gyda’r cyfyngiadau er mwyn osgoi trafferthion tebyg. Fe wnaeth yr athrawes esbonio bod y dosbarth mewn ystafell llawer mwy fel arfer a byddai hynny wedi bod yn haws.

Byddai ystyried technegau gwahanol ar gyfer rhannu’r grwpiau yn gallu bid yn bwynt trafod, gyda sut mae creu grwpiau ar gyfer canlyniadau gwell ac i ystyried “gwahaniaethu” fel bo pawb yn gallu cymryd rhan. Byddai asesu i ddysgu yn gallu bod yn rhan o hyn a sut mae strwythuro gwaith grŵp i gyflawni hyn.





